Փհենյանը սպառնում է Վաշինգտոնին՝ ի պատասխան ՄԱԿ-ի պատժամիջոցների բանաձևի ընդունմանը
Հյուսիսային Կորեան արձագանքել է իր դեմ պատժամիջոցներ կիրառելու մասին շաբաթ օրը ՄԱԿ-ի Անվտանգության խորհրդի որոշմանը։Հյուսիսային Կորեան հրաժարվել է դադարեցնել իր միջուկային ծրագիրը և սպառնացել «պատասխանատվության ենթարկել ԱՄՆ-ին գործած հանցագործությունների համար»:
Ի պատասխան Հյուսիսային Կորեայի հրթիռների նոր փորձարկումների ՄԱԿ-ի Անվտանգության խորհուրդն ընդունել է բանաձև՝ ընդլայնելով պատժամիջոցները Փհենյանի դեմ: Նոր պատժամիջոցները շուրջ մեկ երրորդով կնվազեցնեն Հյուսիսային Կորեայի արտահանումներից ստացվող եկամուտները: Իր հերթին Փհենյանն արձագանքել է Անվտանգության խորհրդի որոշմանը ՝ ընդգծելով, որ այն կոպիտ խախտում՝ ուղղված ընդդեմ իրենց ինքնիշխանության: Հյուսիսային Կորեան հրաժարվել է դադարեցնել իր միջուկային ծրագիրը և իրավիճակի սրման մեջ մեղադրել Միացյալ Նահանգներին՝ սպառնալով պատասխանատվության ենթարկել ԱՄՆ-ին «նրա գործած հանցագործությունների համար»: Միևնույն ժամանակ Հարավային Կորեայի պաշտոնական աղբյուրները հաղորդում են, որ Հյուսիսային Կորեան մերժել է բանակցությունները վերսկսելու Սեուլիառաջարկը՝ այն անվանելով «անազնիվ»: Միացյալ Նահանգները, որը կազմել էր ՄԱԿ-ի պատժամիջոցների մասին ընդունված բանաձևի նախագիծը, կոչ է արել Հյուսիսային Կորեային հրաժարվել հրթիռների փորձարկումներից: Այս խնդրին է անդրադարձել պետքարտուղար Ռեքս Թիլերսոնը՝ ելույթ ունենալով Մանիլայում ընթացող Հարավարևելյան Ասիայի պետությունների ընկերակցության ֆորումին: «Հյուսիսային Կորեայի՝ բանակցություններին պատրաստ լինելու ամենալավ ազդանշանն այն է, որ նրանք դադարեցնեն հրթիռների արձակումը»,- ասել է պետքարտուղարը: Թիլերսոնն ընդգծել է, որ բանաձևի քվեարկության արդյունքները ցույց են տալիս, որ այս հարցում միջազգային հանրությունը միակարծիք է, ներառյալ Չինաստանն ու Ռուսաստանը: «Կարծում եմ աշխարհը նաև Չինաստանին և Ռուսաստանին է հայտնում իր տեսակետն այն մասին,որ իրենցից սպասում ենք, որ կանեն հնարավորինս, որպեսզի Հյուսիսային Կորեան հասկանա ապագա հետևանքները և որպեսզի վերջինիս վերադարձնեն բանակցային սեղանին»,- նշել է Թիլերսոնը: Փհենյանի հարցում Ռուսաստանի ու Չինաստանի դիրքորոշումները նախկինում տարբերվում էին ԱՄՆ-ի և Հարավային Կորեայի մոտեցումներից, սակայն վերջին ամիսներին նրանք ևս միացել են բռնակալ վարչակարգին ուղղված կոչերին հրթիռային ծրագրի դադարեցման մասին: Իր հերթին Սպիտակ տունը տեղեկացնում է, որ նախագահ Դոնալդ Թրամփը հեռախոսազրույց է ունեցել Հարավային Կորեայի նախագահ Մուն Ջեինի հետ այս հարցի շուրջ: Նախագահ Թրամփը վստահեցրել է, որ ՄԱԿ-ի բոլոր բանաձևերը Հյուսիսային Կորեայի վերաբերյալ կիրականացվեն և կոչ արել միջազգային հանրությանը նպաստել դրան: